รฟม.เร่งออก TOR ประมูลหาผู้เดินรถสายสีน้ำเงินส่วนต่อขยาย
รฟม.เร่งออก TOR ประมูลหาผู้เดินรถสายสีน้ำเงินส่วนต่อขยาย
10 ก.ย. 2558

พล.อ.ยอดยุทธ บุญญาธิการ ประธานกรรมการ การรถไฟฟ้าขนส่งมวลชนแห่งประเทศไทย(รฟม.) เปิดเผยว่า รฟม.จะเร่งดำเนินการเปิดประมูลคัดเลือกเอกชนในการเดินรถไฟฟ้าสายสีน้ำเงินส่วนต่อขยาย ช่วงหัวลำโพง-บางแค และบางซื่อ-ท่าพระ ระยะทาง 27 กิโลเมตร หลังจากนายอาคม เติมพิทยาไพสิฐ รัฐมนตรีว่าการกระทรวงคมนาคม ระบุให้เปิดประมูลตามความเห็นของสำนักงานคณะกรรมการพัฒนาเศรษฐกิจและสังคมแห่งชาติ(สศช.) และ กระทรวงการคลัง รวมทั้งให้ใช้รูปแบบการร่วมทุนแบบ PPP Gross Cost ซึ่งเป็นการจ้างเอกชนเดินรถ
ทั้งนี้ ปรับไปจากก่อนหน้านี้ที่ รฟม.มีความเห็นว่าควรเจรจาโดยตรงกับเอกชนรายเดิม คือ บริษัท รถไฟฟ้ากรุงเทพ จำกัด (มหาชน) หรือ BMCL ที่เป็นผู้เดินรถไฟฟ้าสายสีน้ำเงินอยู่ในปัจจุบันให้มาเดินรถไฟฟ้าสายสีน้ำเงินส่วนต่อขยายเพื่อให้การเดินรถมีความต่อเนื่อง โดยใช้รูปแบบร่วมทุนแบบ PPP Net Cost ที่เอกชนเป็นผู้ลงทุนและจัดการการเดินรถเองทั้งหมด 
ประธานกรรมการ รฟม. กล่าวว่า ขณะนี้คณะกรรมการมาตรา 13 แห่งพ.ร.บ.ว่าด้วยเอกชนเข้าร่วมงานหรือดำเนินการในกิจการของรัฐ พ.ศ.2535  ที่มีนายสัจจพงษ์ สนั่นเสียง รองผู้ว่า รฟม. เป็นประธาน อยู่ระหว่างการยกร่างเงื่อนไขการประกวดราคา(TOR)เพื่อคัดเลือกเอกชนในการเดินรถไฟฟ้าสายสีน้ำเงินส่วนต่อขยาย 
“คณะกรรมการมาตรา 13 กำลังร่าง TOR เรื่อจัดการเดินรถอยู่ ตามพ.ร.บ.ร่วมทุน 35  และใช้วิธี Gross Cost ด้วย การออก TOR คงไม่ช้า เราจะทำให้เร็วที่สุด เมื่อคณะกรรมการมาตรา 13 ร่างเสร็จจะรายงานมาให้บอร์ดรฟม.ทราบ… เราทำตามนโยบายของกระทรวงคมนาคม” นายยอดยุทธ กล่าว